নিজস্ব প্রতিবেদন : বড়দিনেও অধরা জাঁকিয়ে শীত। পারদ সামান্য নামলেও বড়দিনেও মিলবে না হাড়কাঁপানো ঠান্ডার আমেজ। পারদ ঘোরাফেরা করবে ১৫ ডিগ্রি সেলসিয়াসের আশপাশেই। আবহাওয়া দফতর জানাচ্ছে, নিম্নচাপের ভ্রুকুটি নেই। উত্তুরে হাওয়া রয়েছে। কিন্তু উত্তুরে হাওয়া থাকলেও তাপমাত্রা একঝটকায় অনেকখানি নেমে যাবে, এমনটা নয়। দিনের বেলা গরম না লাগলেও, খুব ঠান্ডাও পড়বে না। বড়দিনের হুল্লোড়ে মাততে তাই কোট, ব্লেজার বা ভারী জ্যাকেট ভুলে যান। হাফ সোয়েটারই যথেষ্ট। সপ্তাহ খানেক আগে বঙ্গোপসাগরে ঘনীভূত নিম্নচাপের জেরে বাধা পায় শীত। নিম্নচাপ কেটে গেলেও বাতাসে জলীয় বাষ্পের পরিমাণ বেশি থাকায়, তাপমাত্রা নামছিল না। শীত সেভাবে মালুম হচ্ছিল না। এরপর পারদ নামতে শুরু করলেও, ১৫ ডিগ্রিতেই আটকে গেছে তাপমাত্রা। ফলে বড়দিনেও বঙ্গে অধরা শীতের বাইট।